༈ཤིང་མཆོག་ཤུག་པའི་སྡོང་པོ།།དབྱར་ཁ་རྩ་བ་མི་རུལ།།དགུན་ཁ་སྡོང་ལོ་མི་བྲུལ།།དབྱར་དགུན་ཐེག་པའི་ཤིང་རེད།།མོ་སྨན་གཙང་མཆོག་བུ་ཁྲིད།།ཉིན་མོ་གཞན་ངོར་མི་ལྟ།།མཚན་མོ་གཞན་དག་མི་སེམས།།ཉིན་མཚན་གཅིག་སེམས་སྨན་རེད།།ཞོགས་པ་ཡར་ལ་ལངས་ཏེ།།སྒྲོལ་མ་བཙུན་མས་བཏོན་འདྲ།།ཞོགས་ཇ་མར་ཁུ་འཁྱིལ་འདྲ།།གདོང་པ་མེ་ཏོག་བཞད་འདྲ།།བྱས་ཏེ་དགྲ་འདུལ་ཉལ་སར།།ཇ་རྩམ་ཕྱུར་བ་སྐྱེལ་ཞིང༌།།དགོང་མོ་ཆང་མངར་བདུད་རྩི།།བཤམས་ཏེ་སྣེ་ལེན་བྱེད་པས།།རྫོང་དཔོན་དགྲ་འདུལ་སེམས་སུ།།རྫོང་གི་ལས་དོན་ལས་གཞན།།གཅིག་ཡོད་གཙང་མཆོག་བུ་ཁྲིད།།དེ་ལྟར་བརྩེ་བའི་མཚོ་ལ།།ངང་པ་ཟུང་གིས་རོལ་ཏོ།དེ་ལྟར་དུང་པའི་སྤང་ལ།།ཤ་བ་ཟུང་གིས་བརྩེན་ནས།།ཉིན་སོང་ཉིན་གྱི་རྩིབས་ཤིང།།ཕར་དེད་ཕར་ལ་དེད་དེ།།ལོ་ཟླའི་འཁོར་ལོ་སྒོར་སྒོར།།ཚུར་ཚུར་ཚུར་ལ་སླེབས་པས།།འཁོར་ལོས་བཞག་པའི་ཤུལ་རིས།།དཔྲལ་བའི་ལམ་ལ་གསལ་འདུག།